Għal uħud huwa servizz u għal oħrajn huwa żgombru . . . l-umbrellel u s-sunbeds tal-operaturi privati armati fl-aktar bajjiet popolari. tvm.com.mt żar uħud minn dawn il-bajjiet u investiga l-liċenzji tal-operaturi. Matul ix-xhur tas-sajf, eluf ta’ nies joħonqu x-xtajtiet. L-aktar bajjiet popolari huma miksija b’umbrelel u sunbeds għall-kiri. Għalkemm dan servizz imfittex minn ħafna, oħrajn iħossu li l-umbrellel u s-sunbeds qed jikkapparaw il-bajjiet. Diversi għawwiema lmentaw ma’ tvm.com.mt li huma biss irqajja’ żgħar li għadhom pubbliċi, għax bajjiet sħaħ qed ikunu miksija b’umbrelel saħansitra qabel jintalab is-servizz għalihom. F’Paradise Bay u l-Armier, qalulna familji li jiffrekwentaw dawn il-bajjiet, kien hemm ġranet li kellhom jerġgħu lura għax ma sabux post fejn jifirxu x-xugamani tagħhom. David Mifsud, l-uffiċjal responsabbli mid-Direttorat tal-Infurzar fl-Awtorità tat-Turiżmu, qal li l-awtorità tat-turiżmu qed tara kif tista’ tirregola s-sitwazzjoni fl-Armier. Is-Sur Mifsud stqarr iżda li l-aktar każijiet ta’ ksur ta’ regolamenti li jiltaqgħu magħhom hu ta’ operaturi li jarmaw lill hinn miż-żona li tkun inkriet lilhom mid-Dipartiment tal-Artijiet. Qal li l-permessi jvarjaw, uħud jingħataw żona li fiha jistgħu jpoġġu l-umbrelel u s-sunbeds u oħrajn ikollhom speċifikat in-numru ta sodod li jista’ jkollhom. tvm.com.mt żar Kemmuna u sab li l-postijiet pubbliċi fejn wieħed ma jużax is-servizzi tal-operaturi privati huma ftit, tant li diversi ikollhom jaqsmu lejn Kemmunett. F’Kemmuna hemm żewġ operaturi li jħallsu konċessjoni ta’ €28,000 kull wieħed. Is-Sur Mifsud qal li l-awtorità tat-turiżmu ma tagħmilx moniteraġġ kuljum fil-Blue Lagoon billi din taqax taħthom.